מדיטציה טרנסצנדנטלית

מהות המדיטציה הטרנסצנדנטלית

המדיטציה הטרנסצנדנטלית היא טכניקה מנטלית (שמתורגלת רק במחשבה). אין בתרגול כל ריכוז, עיסוק בתכנים והתבוננות בין אם מילולית, גופנית או סביבתית. היא מתורגלת בישיבה נוחה (בכיסא או כורסה) פעמיים ביום במשך 10–20 דקות בכל פעם (לפי הנחיות המורה – בהתאם למצבו של הלומד – למשל, מי שמעל גיל 10 ומתחת לגיל 20 מתרגל את מספר הדקות של גילו).
במדיטציה הטרנסצנדנטלית משתמשים במנטרה, צליל חסר משמעות, שמותאם אישית למתרגל. על פי העוסקים בתחום מתנסה התודעה במצבים יותר ויותר מעודנים של חשיבה, עד שהיא מגיעה למצב השקט והמעודן ביותר. משם היא עוברת מֵעבר למצב זה, אל מה שמכונה מקור המחשבות. מעבר זה מסביר את שמה: באנגלית to transcend פירושו ״לעבור למֵעבר״, כאשר הכוונה היא להתנסות שהיא מֵעבר לרמה העדינה ביותר של חשיבה, התנסות ישירה במקור המחשבות.

התפתחות

בשנת 1953 נשאר מהרישי מהש יוגי, לפי צוואת מורו שמת זה לא מכבר, באשראם של מורו להתבודדות בת שנתיים נוספות בהימלאיה במטרה למצוא צורת מדיטציה פשוטה שכל אחד יוכל ללמוד. 

ב-1955 החל מהש יוגי ללמד את אוסף הטכניקות אותן פיתח, ובשנת 1956 החל לכנות עצמו בתואר "מהרישי" (מאהא = גדול, רישי = רואה) 

בשנת 1957, עם סיום האירועים לזכר מורו, הכריז מהרישי על הקמתה הרשמית של תנועת המדיטציה הטרנסצנדנטלית (שנקראה בתחילה "התנועה להתחדשות רוחנית"). 

מהרישי חישב שלפי קצב הגידול במספר לומדי הטכניקה שלו, תידרשנה כמאתיים שנים להפצתה בעולם כולו, ולכן החליט לצאת לארצות מתקדמות המצטיינות ביצירתיות ובפתיחות. 

כך הגיע בשנת 1958 לאנגליה, ובשנות ה-60 גם לארצות הברית. 

התעניינותם של חברי להקת הביטלס במדיטציה טרנסצנדנטלית, חלק מהם לטווח קצר, וחלק - לטווח ארוך, הביאה לעלייה דרמטית בפופולריות של השיטה. 

ב 1971 הוקמה בפיירפילד, איווה שבארצות הברית האוניברסיטה הבינלאומית מהרישי ושמה שונה מאוחר יותר לאוניברסיטה למינהל מהרישי. 

ב 1972 החל מהרישי בהוצאתה לפועל של "תוכניתו העולמית" - הקמת מרכזים לתרגול השיטה בפריסה עולמית, כך שעל כל מיליון איש יוקם מרכז רוחני (בתקופה זו הצריך הדבר כ-3,600 מרכזים רוחניים). 

כל אחד מהמרכזים נועד להכשיר כאלף מורים על מנת שלכל אלף איש באוכלוסיית העולם יהיה מורה.
בדרום-מזרח איווה שבארצות הברית עיירה מיוחדת (Maharishi Vedic City) - על פי סגנון והנחיות, המבוססים על קוגניציות של חוקי טבע. אלו מתגלמים בצלילים בסנסקריט, אשר הועלו על הכתב ונקראים כתבי הוֶדָא (Veda). וודיק סיטי הוקמה כדי לאפשר לתושביה לחיות בתיאום עם חוקי הטבע, כפי שהציג אותם מהרישי מהש יוגי, כולל תרגול במקום אחד ובאותו זמן של טכניקת המדיטציה הטרנסצנדנטלית וטכניקות מתקדמות, הסידהים, המושתתות עליה. כמו כן הוקמו מפלגות המייצגות את התנועה במדינות רבות בעולם (בשם הקבוע "מפלגת חוק הטבע"). על פי נתוני התנועה, מעל ל-7 מיליון איש למדו עד היום את הטכניקה.

תוכנית הסידהים

תוכנית ה"סידהים" כוללת מספר טכניקות נוספות, המבוססות על כתבי ה-"יוגה סוטרה" של פאטאנג'אלי.

"תעופה יוגית" נחשבת לגולת הכותרת של הסידהים. 

על ידי שימוש ב-"סוטרת התעופה" מגיע המתרגל למצב מנטלי-פיזי הבא לידי ביטוי בעליות של הגוף באוויר ממצב ישיבה ברגליים מקופלות. 

מורי המדיטציה הטרנסצנדנטלית טוענים שעליות אלה מדגימות את השלב הראשון של יכולת הריחוף, שבה הגוף מנותק מן הקרקע בכוח המחשבה. לפי מורי המדיטציה, יש לתעופה היוגית שני שלבים נוספים: בשני, הגוף נשאר באוויר לפרקי זמן ארוכים יותר, ובשלישי מופיעה שליטה מלאה במרחב האווירי כולו. 

תעופה כזו מופיעה באגדות ההודיות על הרישי הוודי אוואטסארה (בתרגום מסנסקריט - "יודע לעוף"). 

שני שלבים אלו לא תועדו מעולם. 

לפי אתר המדיטציה הטרנסצנדנטלית, ההשפעה של ה-"תעופה יוגית" היא הפחתה דרמטית במתח ועליה בלכידות, בחיוביות ובשלום בחברה כולה.

ישראל

בשנת 1980 הוציא משרד הבריאות חוות דעת הממליצה על שימוש במדיטציה טרנסצנדנטלית. אולם לאחר כניסת דן מיכאלי בשנת 1984 לתפקיד מנכ"ל המשרד, השתנה היחס והוצאה הוראה האוסרת את השימוש בהמלצה הקודמת.